SET เสี่ยงผันผวน รับ 2 ปัจจัยกดดัน สถานการณ์ “โควิด” – ศก.สหรัฐฯไม่แน่นอน
SET เสี่ยงผันผวน รับ 2 ปัจจัยกดดัน สถานการณ์ “โควิด” - ศก.สหรัฐฯไม่แน่นอน
17 มิ.ย. 2563

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้คาดว่าจะผันผวน ตามปัจจัยบวก-ลบที่เข้ามา โดยตลาดหุ้นในภูมิภาคเอเชียเช้านี้ส่วนใหญ่ติดลบเล็กน้อย จากความกังวลสถานการณ์การแพร่ระบาดไวรัสโควิด-19 ในจีนจะเป็นระลอก 2 หรือไม่ ส่วนสหรัฐฯก็มีมาตรการกระตุ้นเศรษฐกิจ แต่นายเจอโรม พาวเวล ประธานธนาคารกลางสหรัฐ (เฟด) เตือนว่า การแพร่ระบาดของโควิด-19 ทำให้เศรษฐกิจสหรัฐยังคงเผชิญกับความไม่แน่นอน ซึ่งวันนี้ยังต้องจับตาถ้อยแถลงของประธานเฟดอีกว่าจะมีการส่งสัญญาณอะไรออกมาอีก
สำหรับผลประชุมธนาคารกลางญี่ปุ่น (BOJ) ก็ออกมาตามที่คาดไว้ แต่ก็มีส่วนที่เพิ่มเข้ามาเป็นเรื่องที่ BOJ ประกาศขยายวงเงินในโครงการเงินกู้สำหรับบริษัทต่าง ๆ ที่ได้รับผลกระทบจากไวรัสโควิด-19 จาก 75 ล้านล้านเยน เป็น 110 ล้านล้านเยน
อย่างไรก็ดี วันนี้ให้ติดตามความเคลื่อนไหวหุ้นในกลุ่มท่องเที่ยว หลังมีมาตรการกระตุ้นการท่องเที่ยวออกมาแล้ว แต่ก็คงจะช่วยหนุนตลาดไม่ได้มากเพราะมีมาร์เก็ตแคปไม่มาก ส่วนหุ้นในกลุ่มพลังงานก็คงจะช่วนหนุนตลาดได้บ้างหลังจากสำนักงานพลังงานสากล (IEA) ปรับเพิ่มคาดการณ์อุปสงค์น้ำมันในปีนี้ ส่งผลให้ราคาน้ำมันขยับขึ้น
พร้อมให้แนวรับ 1,353-1,340 จุด ส่วนแนวต้าน 1,380-1,386 จุด